የኦሮሚያ ክልል ለ717 ውጤታማ አርሶ አደሮች እውቅናና ሽልማት አበረከተ
የኦሮሚያ ክልል የውጤታማ አርሶ አደሮች እውቅና እና ሽልማት መርሃ ግብር ተካሂዷል።የሽልማት እና የውቅና ስነ ስርዓቱም “በሺውዎች የሚቆጠሩ የልማት አርበኞችን በማበረታታት በሚሊየን የሚቆጠሩ የልማት አርበኞችን እናፍራ” በሚል መሪ ቃል ነው ለ12ኛ ጊዜ የተካሄደው።በአዳማ ገልመ አባ ገዳ አደራሽ በተካሄደው የሽልማት መርሃ ግብር ላይም የኦሮሚያ ክልል ርእሰ መስተዳድር አቶ ለማ መገርሳ እና የግብርና ሚኒስትር አቶ ኡመር ሁሴንን ጨምሮ ከፍተኛ የፌደራል እና የክልል የስራ ሀላፊዎች ተገኝተዋል።በሽልማት መርሃ ግብሩ ላይም የኦሮሚያ ክልል ርእስ መስተዳድር አቶ ለማ መገርሳ ባስተላለፉት መልእክት፥ በዛሬው እለት ውጤታማ በመሆን ለምሽማት ለበቁ አርሶ አደሮች እና አርብቶ አደሮች እንኳን ደስ አላችሁ ብለዋል።ተሸላሚ አርሶ አደሮች በሚሊየን ከሚቆጠር አርሶ አደር ውስጥ ውጤታማ በመሆን መሸለማቸው በርትቶ ከተሰራ መለወጥ እና ማደግ እንደሚቻል ያሳያችሁ ናቸሁ ብለዋል።አርሶ አደሮቹ ከዛሬው ሽልማት በዘለለም ከጀርባ እየመጣ ላለው ወጣቱ ትውልድ በግብርናው ዘርፍ በርትቶ ከተሰራ ውጤታማ መሆን እንደሚቻል ማስተማሪያ ናችሁ ሲሉም ተናግረዋል።ርእስ መስተዳድር አቶ ለማ መገርሳ አክለውም፥ ሀገርን ማሳደግ ከፈለገን ግብርናውን ማዘመን የግድ ይለናል ብለዋል።በአንድ በኩል ሀገር አድጋለች እያልን አሁንም ግን አርሶ አደሩ እና አርብቶ አደሩ ብችግር ውስጥ ነው፤ ሀገሪቱን ለስንዴ ግዢ በሚሊየን የሞቆጠር ገንዘብ እያወጣች ነው ያሉ ሲሆን፥ ህዝቡን ከችግር ማላቀቅ ስንችል ሙሉ ለውጥ ይመጣል ሲሉም 
ተናግረዋል።አርሶ አደሮቻችንን ከችግር ማላቀቅ እና ህይወቱን መለወጥ አለብን ያሉት አቶ ለማ፥ ለዚህ ደግሞ ባለን አቅም በሙሉ መስራት አለብን ብለዋል።ኦሮሚያ ክልል በቂ መሬት እና የሰው ሀይል አለው፤ ይህንንም የኦሮሞ አርሶ አደር አበግባቡ እንዲጠቀም በማድረግ እንዲለወጥ ማድረግ አለብን ሲሉም ተናግረዋል።የኦሮሚያ ብሄራዊ ክልላዊ መንግስት ትልቁ ትኩረቱ ግብርና ነው ያሉት አቶ ለማ፥ ከዚህ በፊት ግብርናውን ለማዘመን በመንግስት በኩል የተጀመሩ ስራዎች ተጠናክረው እንደሚቀጥሉም አረጋግጠዋል።የኦሮሚያ ክልል የግብርና እና የተፈጥሮ ሀብት ቢሮ ኃላፊ አቶ ዳባ ደበሌ በበኩላቸው፥ ሽልማት የተበረከተላቸው ውጤታማ አርሶ አደሮች በምርት ዘመኑ የግብርና ፓኬጆችን በሙሉ በመጠቀም የተሻለ ውጤት ያስመዘገቡ ናቸው ብለዋል።በዛሬው እለት ከተሸለሙት አዳዲስ ውጤታማ አርሶ አደሮች ይገኙበታል የተባለ ሲሆን፥ ከእነዚህም ውስጥ ከ130 ሺህ እስከ 10 ነጥብ 5 ሚሊየን ብር ያስመዘገቡ ሴት ውጤታማ አርሶ አደሮች ይገኙበታል ብለዋል።በተጨማሪም ከ500 ሺህ እስከ 21 ሚሊየን ብር ካፒታል ያስመዘገቡ ወጣት አርሶ አደሮች እና ከ300 ሺህ ብር እስከ 37 ሚለየን ብር ያስመዘገቡ 211 አርሶ አደሮች እና አርብቶ አደሮች እንደሚገኙበትም ገልፀዋል።እውቅና እና ሽልማት ከተበረከተላቸው 717 ውጤታማ አርሶ አደሮች ውስጥም 50ዎቹ ከአርሶ አደርነት ወደ ኢንቨስተርነት የተሸጋገሩ መሆናቸውም ተነግሯል። 